b'\n_START_ARTICLE_\nSchildts\n_START_PARAGRAPH_\nSchildts f\xc3\xb6rlags Ab (aiemmin Holger Schildts f\xc3\xb6rlagsaktiebolag) oli suomalainen vuosina 1913\xe2\x80\x932012 toiminut kirjankustantamo, joka kuuluu nyky\xc3\xa4\xc3\xa4n Schildts & S\xc3\xb6derstr\xc3\xb6ms -kustantamoon._NEWLINE_Kustantamon perusti Holger Schildt Porvoossa vuonna 1913, ja se muutti Helsinkiin 1917. Samassa yhteydess\xc3\xa4 Schildt osti my\xc3\xb6s entisen G. W. Edlundin kustantamon. Kustantamo muutettiin osakeyhti\xc3\xb6ksi 1918, ja vuodesta 1931 sen enemmist\xc3\xb6n omisti kirjanpainaja Eug\xc3\xa8ne Nygr\xc3\xa9nin johtama konsortio. Vuodesta 1972 Schildts oli Svenska folkskolans v\xc3\xa4nner -yhdistyksen omistuksessa, ja siihen yhdistettiin 1991 oppikirjakustantamo Editum Ab, jolloin uuden yhti\xc3\xb6n nimeksi tuli Schildts f\xc3\xb6rlags Ab. Yritys toimi 1991\xe2\x80\x932005 Espoon Suomenojalla mutta palasi sitten Helsinkiin. Schildts fuusioitiin helmikuussa 2012 S\xc3\xb6derstr\xc3\xb6ms-kustantamon kanssa uudeksi Schildts & S\xc3\xb6derstr\xc3\xb6ms -nimiseksi kustantamoksi._NEWLINE_Schildts julkaisi sek\xc3\xa4 kauno- ett\xc3\xa4 tietokirjallisuutta ja oppikirjoja. Se oli 1920-luvulta alkaen johtava suomenruotsalainen kustantamo ja se julkaisi useiden ajan merkitt\xc3\xa4vien suomenruotsalaisten kirjailijoiden teoksia. Yhti\xc3\xb6 julkaisi monien luetuimpien suomenkielisten kirjailijoiden tuotantoa ruotsinnoksina. Schildts julkaisi muun muassa Edith S\xc3\xb6dergrania ja Elmer Diktoniusta ja aloitti 1940-luvulla Tove Janssonin muumikirjojen julkaisun.'